32006R0963
L 176/3
JURNALUL OFÍCIAL AL UNIUNII EUROPENE
REGULAMENTUL (CE) NR. 963/2006 AL CONSILIULUI
din 27 iunie 2006
de modificare a Regulamentului (CE) nr. 1255/96 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Este în interesul Comunității să suspende, în totalitate sau în parte, drepturile autonome prevăzute de Tariful Vamal Comun pentru un anumit număr de produse noi care nu figurează în anexa la Regulamentul (CE) nr. 1255/96 (1).
(2)
Ar trebui retrase de pe lista din anexă anumite produse vizate de regulamentul menționat anterior, pentru care nu mai există interesul din partea Comunității de a menține suspendarea drepturilor autonome prevăzute de Tariful Vamal Comun sau pentru care este necesar să se modifice descrierea, ținând seama de progresul tehnic și de tendințele economice ale pieței.
(3)
Prin urmare, produsele pentru care sunt necesare modificări ale descrierilor ar trebui considerate produse noi.
(4)
Durata valabilității măsurii ar trebui extinsă de la 1 iulie 2006 la 31 decembrie 2008, pentru a se putea efectua în această perioadă controale economice referitoare la diversele suspendări. Opt ani de experiență au demonstrat necesitatea de a prevedea un termen de expirare a suspendărilor enumerate în anexa la prezentul regulament, pentru a se asigura că evoluțiile tehnice și economice sunt luate în considerare. Acest principiu nu ar trebui să excludă ridicarea anticipată a anumitor măsuri sau păstrarea lor după acest termen, în cazul în care se invocă rațiuni economice, în conformitate cu principiile definite în comunicarea Comisiei privind suspendările și contingentele tarifare autonome (2).
(5)
Prin urmare, Regulamentul (CE) nr. 1255/96 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se modifică după cum urmează:
1.
Se adaugă produsele enumerate în anexa I la prezentul regulament.
2.
Produsele ale căror coduri NC sunt enumerate în anexa II la prezentul regulament se elimină.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2006.
Cu toate acestea, în cazul produselor clasificate la codurile TARIC 5205310010 și 8414308920, se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 27 iunie 2006.